Declarația secretarului de stat vine după ce directorul unui liceu din Timișoara a semnalat faptul că o lucrare notată cu 4.60 la simulare BAC 2024 a fost evaluată cu 7.60 de alt profesor corector, iar situații legate de corectare au fost și la Evaluarea Națională aduse în discuție.
Întrebat în emisiunea Info Edu dacă un profesor care a acordat punctaje de acest gen va mai putea corecta la vară lucrările la examenele naționale din vară, Sorin Ion a evitat un răspuns clar.
Secretarul de stat în Ministerul Educației, Sorin Ion, a spus că dacă un profesor a evaluat greșit 10-20 de lucrări din cele 80 pe care le are "vom merge către acel profesor să-l formăm, nu să-i tăiem capul". Sorin Ion a mai spus și că e foarte important să se evalueze și cum au fost acordate notele, câți profesori au acordat note similare, iar în acest sens Ministerul lucrează deja la liste cu acești profesori care au acordat punctaje cu diferențe mari între aceleași lucrări, "nu pentru a pedepsi, ci pentru a-și îmbunătăți competențele de evaluator", spune el. Sorin Ion a evitat să spună clar dacă un profesor evaluator care a dat acum note cu o diferență foarte mare, mai poate corecta la vară, la examenele naționale.